# data[].attributes.body
Prvi dan tečaja bio je posvećen upoznavanju i uvodnim aktivnostima. Na tečaju je sudjelovalo 12 nastavnika iz Latvije, Slovačke, Njemačke, Francuske, otoka Reunion (Francuska) i Hrvatske. Svaki od nas predstavio je svoju školu, način rada i specifičnosti nastave, pri čemu je naglasak bio na razmjeni iskustava i upoznavanju različitih obrazovnih sustava.

Izložili smo svoja očekivanja od tečaja, a dobili smo i sve potrebne informacije o Valenciji i okolici, uključujući preporuke što posjetiti, gdje jesti i koje kulturne i turističke sadržaje vrijedi istražiti. Predstavljen je program tečaja te je dan uvod u temu umjetne inteligencije i njezinu primjenu u obrazovanju.

# data[].attributes.body
Drugi dan bio je usmjeren na osnove umjetne inteligencije i rad s chatbotovima. Upoznali smo se s definicijom i karakteristikama umjetne inteligencije, načinom funkcioniranja AI sustava i izvorima podataka na kojima se temelje.

Poseban naglasak bio je na izradi i optimizaciji promptova, odnosno na tome kako preciznije formulirati upite kako bismo dobili kvalitetnije i korisnije odgovore od AI alata. Također smo analizirali pouzdanost AI sustava i učili prepoznavati moguće pogreške u generiranim odgovorima.

U praktičnom dijelu radili smo s alatima poput ChatGPT-a, Copilota i Geminija, a upoznali smo i AI detektore kao što su ZeroGPT, Quillbot i NoteGPT, pri čemu smo praktično radili u alatu ZeroGPT. Izrađivali smo vlastite promptove i testirali mogućnosti primjene umjetne inteligencije u nastavi.

# data[].attributes.body
Treći dan bio je usmjeren na primjenu AI alata u izradi nastavnih sadržaja. Radili smo na generiranju slika pomoću AI alata, pri čemu smo upoznali alate poput Geminija, Groka i Revea, dok smo u praktičnom radu koristili Gemini. Također smo radili na prepoznavanju AI generiranog sadržaja te izrađivali vizualne materijale i koncept „idealne škole“.

Uz to, upoznali smo različite alate koji mogu podržati nastavni proces, poput NotebookLM-a za analizu i rad s dokumentima te Napkina za izradu grafova i nastavnih materijala. Predstavljeni su i alati za izradu kvizova, pretvaranje teksta u govor, prijevod i obradu teksta te rješavanje matematičkih zadataka. Naglasak je bio na njihovoj praktičnoj primjeni u nastavi i mogućnostima prilagodbe različitim predmetima.

# data[].attributes.body
Četvrti dan započeo je aktivnošću izvan učionice – Goosechase, kroz koju smo na interaktivan način istraživali grad i rješavali različite zadatke. Ova aktivnost potaknula je timski rad, kreativnost i primjenu digitalnih alata u stvarnom okruženju.

Nastavak dana bio je posvećen kreativnoj primjeni umjetne inteligencije. Radili smo s alatima za generiranje glazbe, poput Suno, Udio i Aiva, te sudjelovali u aktivnosti povezivanja umjetnosti i glazbe pod nazivom „When art sings“. Također smo raspravljali o primjeni umjetne inteligencije na društvenim mrežama te analizirali potencijalne rizike, uključujući lažne sadržaje i AI influencere.

Dodatno smo upoznali alate poput Gamma za izradu prezentacija, Diffit za generiranje nastavnih materijala te kombinaciju Canva i ChatGPT za izradu edukativnih igara.

# data[].attributes.body
Zadnji dan bio je usmjeren na budućnost umjetne inteligencije i njezin utjecaj na obrazovanje i društvo. Obrađene su teme digitalnog građanstva, sigurnosti i privatnosti te odgovornog korištenja tehnologije.

Na kraju tečaja provedena je refleksija o stečenim znanjima i mogućnostima njihove primjene u nastavi te je održana dodjela certifikata.